3. การประกอบธุรกิจของแต่ละสายผลิตภัณฑ์

3.1 ธุรกิจร้านสะดวกซื้อ

3.1.1 ลักษณะผลิตภัณฑ์หรือบริการ

บริษัทเป็นผู้ดำเนินธุรกิจค้าปลีกประเภทร้านสะดวกซื้อ 7-Eleven โดยได้รับสิทธิแต่เพียงผู้เดียว
(Exclusive Right) จาก 7-Eleven, Inc. ให้ประกอบธุรกิจภายใต้เครื่องหมายการค้า
“7-Eleven” ในประเทศไทย ภายใต้สัญญา Area License Agreement

ที่ผ่านมา บริษัทได้บริหารจัดการในลักษณะร้านสะดวกซื้อที่มีเครือข่ายกระจายอยู่ในชุมชนต่างๆ ได้แก่

ที่พักอาศัย สำนักงาน สถานศึกษา แหล่งท่องเที่ยว และร้านที่ตั้งอยู่ในสถานีบริการน้ำมัน
ครอบคลุมพื้นที่กรุงเทพฯ ปริมณฑล และต่างจังหวัดทั่วประเทศ ในปี 2550 มีจำนวนร้านสาขาทั้งสิ้น
4,279 สาขา

3.1.2 ประเภทของร้าน 7-Eleven

ร้าน 7-Eleven แบ่งออกเป็น 3 ประเภทตามลักษณะความเป็นเจ้าของ ดังนี้

  --------------------------- ---------- --------- --------- --------------------
  (หน่วย : ร้าน)                2548       2549      2550      จำนวนสาขาที่เปิดเพิ่มขึ้น
                                                             ในปี 2550

  ร้านสาขาบริษัท                 1,931      2,119     2,463     344

  ร้านแฟรนไชส์                  1,191      1,449     1,561     112

  ร้านค้าที่ได้รับสิทธิช่วงในอาณาเขต   189        216       255       39

  รวม                         3,311      3,784     4,279     495
  --------------------------- ---------- --------- --------- --------------------

1) ร้านสาขาบริษัท (Corporate Stores)
เป็นร้านที่บริษัทเป็นเจ้าของและบริหารงานเองทั้งหมด บริษัทเป็นผู้ลงทุนในอุปกรณ์ค้าปลีกต่างๆ
การตกแต่งร้าน และต้นทุนค่าสินค้า รวมทั้งเป็นผู้บริหารร้าน

2) ร้านค้าแฟรนไชส์ (Franchise Stores)
เป็นการเปิดโอกาสให้ผู้สนใจรวมทั้งพนักงานสามารถเข้ามาบริหารร้าน 7-Eleven
ภายใต้ระบบอันทันสมัย โดยบริษัทจะให้ความช่วยเหลือในการดำเนินธุรกิจอย่างใกล้ชิด ให้ความรู้
ความเข้าใจในการบริหารงาน หลักการคัดเลือกสินค้า ระบบการเงิน
มีแผนส่งเสริมการขายและแผนการโฆษณาทั่วประเทศอย่างสม่ำเสมอ
รวมทั้งจัดส่งเจ้าหน้าที่ไปช่วยแนะนำเทคนิคการจัดการใหม่ๆอย่างสม่ำเสมอ
โดยที่ผู้สนใจทำธุรกิจสามารถเลือกร้านสาขา 7-Eleven
ที่กำลังจะเปิดดำเนินการหรือเปิดดำเนินการแล้ว แต่ในกรณีที่ผู้สนใจทำธุรกิจมีทำเลเอง
ทางบริษัทจะดำเนินการวิเคราะห์ทำเลโดยไม่ต้องเสียค่าใช้จ่ายใดๆ ทั้งสิ้น
ระยะเวลาอนุญาตให้ดำเนินการร้านและผลประโยชน์ตอบแทน จะขึ้นอยู่กับประเภทของแฟรนไชส์

3) ผู้ประกอบการรับสิทธิช่วงในอาณาเขต (Sub Area License Stores) คือ
ร้านที่บริษัททำสัญญาอนุญาตให้สิทธิช่วงแก่ผู้ประกอบการท้องถิ่นในการเปิดร้าน 7-Eleven
เฉพาะในอาณาเขตที่กำหนด ปัจจุบันมี 4 ราย ได้แก่ ภูเก็ต ยะลา เชียงใหม่ และอุบลราชธานี
โดยผู้รับสิทธิช่วงจะรับผิดชอบการเปิดสาขาและบริหารร้าน 7-Eleven
ในขณะที่บริษัทจะให้ความช่วยเหลือและสนับสนุนด้านต่างๆ ตามเงื่อนไขที่ตกลงกัน

3.1.3 ส่วนผสมของสินค้าในร้าน 7-Eleven

บริษัทเรียนรู้ความต้องการและความคาดหวังที่เปลี่ยนแปลงไปของลูกค้าตลอดเวลา
เพื่อใช้ในการวางแผนผลิตภัณฑ์และบริการ การตลาด คิดค้นพัฒนาและคัดเลือกสินค้าและบริการที่ดี
มีคุณภาพ
ตอบสนองความต้องการของลูกค้าในแต่ละกลุ่มเป้าหมายให้ทันต่อแนวโน้มและการเปลี่ยนแปลงของตลาด

บริการหลักในร้าน 7-Eleven แบ่งเป็น 2 ประเภทคือ
จำหน่ายสินค้าอุปโภคบริโภคที่จำเป็นในชีวิตประจำวันโดยแบ่งหมวดสินค้าออกเป็นอาหารและเครื่องดื่ม
49% และสินค้าอุปโภครวมบัตรโทรศัพท์ 51% และบริการอื่นๆ
ที่อำนวยความสะดวกให้กับลูกค้าและเกี่ยวข้องกับชีวิตประจำวัน เช่น
บริการรับชำระเงินซึ่งปัจจุบันมีพันธมิตรที่รับชำระถึง 395 บริการ เบิกเงินผ่านตู้ ATM
ซึ่งปัจจุบันมีให้บริการแล้วใน 2,960 สาขา บริการโอนเงินผ่านบัตรเชื่อมรัก
การจำหน่ายกรมธรรม์ประกันชีวิต และการสั่งซื้อสินค้าผ่าน Catalog Order
เพื่อตอบสนองความต้องการของลูกค้าด้านความสะดวก
ทั้งนี้ได้มีความพยายามอย่างต่อเนื่องในการขยายกลุ่มพันธมิตรการให้บริการให้ครอบคลุมและครบวงจรมากขึ้น

3.1.4 การตลาดและภาวะการแข่งขัน

ก. ลักษณะลูกค้า

บริษัทให้บริการความสะดวกซื้อกับลูกค้าผ่านเครือข่ายร้านค้าที่กระจายอยู่ทุกชุมชน
ลูกค้าจึงเป็นชุมชนที่อยู่ใกล้ๆ ร้าน 7-Eleven ครอบคลุมทุกเพศทุกวัย จึงแบ่งกลุ่มลูกค้าเป็น
เด็กและวัยรุ่น ที่ยังเป็นนักเรียนนักศึกษา ยังไม่มีรายได้เป็นของตนเอง จับจ่ายใช้สอยเพื่อส่วนตัว
ชอบความทันสมัย และกลุ่มลูกค้าหลักเป็นคนทำงานและผู้ใหญ่ ซึ่งมีรายได้และภาระใช้จ่าย
ให้ความสำคัญกับความคุ้มค่า และคุณภาพสินค้า
นอกจากนี้บริษัทยังมีกลุ่มลูกค้าเป้าหมายไปยังผู้ใช้รถและคนเดินทางที่เข้าไปใช้บริการในสถานีบริการน้ำมัน
ปตท. โดยภาพรวมจำนวนลูกค้าและความถี่เข้าร้านมาซื้อสินค้าและบริการในร้าน 7-Eleven
ทั่วประเทศเฉลี่ยวันละ 4.5 ล้านคนในปี 2550 เพิ่มขึ้นจาก 4 ล้านคนในปี 2549

ข. ภาวะการดำเนินธุรกิจ

ผู้บริโภคมีความต้องการที่เปลี่ยนแปลงไปอย่างรวดเร็วและตลอดเวลา และจากภาวะเศรษฐกิจในปี
2550 รายได้และกำลังซื้อชะลอตัวลง ผู้บริโภคมีรายจ่ายเพิ่มสูงขึ้น ทั้งราคาสินค้า
ค่าสาธารณูปโภคที่เพิ่มสูงขึ้น ส่งผลให้ผู้บริโภคมีการคิดและไตร่ตรองในการซื้อมากขึ้น
มีการเปรียบเทียบราคาและคุณภาพก่อนตัดสินใจซื้อมากขึ้น เน้นความคุ้มค่า คุ้มราคา
รวมทั้งมีความคาดหวังสูงขึ้น บริษัทจึงได้ศึกษาวิจัยปัจจัยที่มีผลต่อการเปลี่ยนแปลงพฤติกรรมผู้บริโภค
ทำให้ทราบถึงปัจจัยสำคัญต่อการตัดสินใจเข้ามาใช้บริการของลูกค้าแต่ละกลุ่ม
ซึ่งบริษัทได้นำมากำหนดความท้าทายและการเปลี่ยนแปลงเพื่อความอยู่รอด
ภายใต้สภาพการแข่งขันกับร้านค้าปลีกที่มีหลากหลายรูปแบบ
รวมถึงการกำหนดกลยุทธ์ตอบสนองความต้องการของลูกค้าที่แตกต่างจากตลาดและตรงกับความต้องการของลูกค้าแต่ละกลุ่ม

ค. แนวทางในการตอบสนองความต้องการของลูกค้า

  บริษัทเรียนรู้และรับฟังความต้องการของลูกค้าผ่านช่องทางต่างๆ ได้แก่
  รับฟังข้อเสนอแนะผ่านพนักงาน

ร้าน Call Service และทำวิจัยความคิดเห็นของลูกค้าอย่างต่อเนื่อง
เพื่อใช้ในการบริหารความพึงพอใจของลูกค้า
ตอบสนองความคาดหวังของลูกค้าและส่งมอบคุณค่าเพิ่มให้กับลูกค้าอย่างต่อเนื่องและมีประสิทธิภาพ

บริษัทใช้แนวทางมุ่งสู่ RI : Retailer Initiative
ติดตามกลไกหรือระบบที่ใช้ในการบริหารความพึงพอใจของลูกค้า
ซึ่งเกี่ยวข้องกับทุกกระบวนการที่สร้างคุณค่าให้กับลูกค้า และประเมินความพึงพอใจของลูกค้า
และส่งเสริมให้เกิดการเรียนรู้ แลกเปลี่ยนประสบการณ์ในการสร้างความพึงพอใจให้กับลูกค้า

-   การพัฒนาการบริการของพนักงาน

ปัจจัยที่ลูกค้าให้ความสำคัญมากที่สุด คือบริการ ลูกค้าคาดหวังการบริการที่ดี
โครงการงานบริการจากใจ Friendly Service
ถือเป็นโครงการสำคัญที่ได้จัดกิจกรรมรณรงค์อย่างต่อเนื่องทุกๆ พื้นที่ทั้งกรุงเทพฯ
ปริมณฑลและต่างจังหวัดทั่วประเทศ กิจกรรมโดยหลักคือ พนักงานสุภาพและเอาใจใส่ลูกค้า
นอกจากนี้ ยังมีเปิดโอกาสให้นำประสบการณ์การบริการมาแลกเปลี่ยนวิธีคิดวิธีปฏิบัติระหว่างพื้นที่
หรือที่เรียกว่า Share Learning เพื่อเพิ่มความพึงพอใจด้านการบริการของพนักงาน
และวิจัยสำรวจความพึงพอใจของลูกค้าควบคู่ไปด้วย

บริษัทได้พัฒนาขีดความสามารถ (Competency) ในการให้บริการของพนักงานอย่างต่อเนื่อง
เพื่อให้ลูกค้าได้รับความสะดวกและรวดเร็วในการบริการ กำหนดให้มีการฝึกอบรมในระดับต่างๆ
ตั้งแต่หลักสูตรพนักงานร้านจนถึงผู้จัดการร้าน บริษัทมีศูนย์ฝึกอบรมที่กรุงเทพ 2 แห่ง คือ
ศูนย์ฝึกอบรมธาราปาร์ค และ ศูนย์ฝึกอบรมลาดพร้าว80 และยังมีศูนย์ฝึกอบรมย่อยอีก 8 แห่ง
รองรับจำนวนผู้เข้าอบรมปีละกว่า 60,000 คน ด้วยวิธีการถ่ายทอดหลายรูปแบบ ได้แก่
ฝึกอบรมในชั้นเรียน หน้างาน (On-the-Job Training & Coaching), Self Learning,
สื่อ CBT (Computer Base Training), รถฝึกอบรมเคลื่อนที่ (Mobile Unit)
รวมทั้งให้มีการหมุนเวียนการทำงานเพื่อพัฒนาขีดความสามารถในการตอบสนองการเปลี่ยนแปลงของลูกค้าได้อย่างรวดเร็ว

นอกจากนี้ บริษัทได้พัฒนาระบบการจัดการข้อร้องเรียน (Complaint Handling)
ให้มีช่องทางให้ลูกค้าร้องเรียนได้ง่าย ตอบสนองและแก้ไขปัญหาภายใน 24 ชั่วโมง
กระจายอำนาจให้กับพนักงานร้านติดต่อและแก้ไขปัญหาให้ลูกค้าได้ทันที
มีการตรวจสอบความพึงพอใจของลูกค้าที่ร้องเรียน
เพื่อให้มั่นใจว่าปัญหาของลูกค้าได้รับการแก้ไขแล้ว
อีกทั้งนำข้อร้องเรียนของลูกค้ามาวิเคราะห์สาเหตุและหาแนวทางป้องกันไม่ให้เกิดซ้ำ
ทำให้สามารถแก้ปัญหาและป้องกันปัญหาที่มักเกิดซ้ำ

-   การสรรหาสินค้าและบริการที่แตกต่าง

ผู้บริโภคแต่ละกลุ่มมีความต้องการผลิตภัณฑ์และบริการแตกต่างกัน
นำมาสู่การคัดสรรและพัฒนาสินค้าและบริการให้ตรงกับความต้องการของลูกค้าแต่ละกลุ่ม
เริ่มตั้งแต่หาความต้องการของลูกค้า นำมาวาง Concept สินค้า พัฒนารสชาติ
ทำการทดสอบกับร้าน Model Store ก่อน เพื่อให้ทราบถึงการตอบรับจากลูกค้ากลุ่มเป้าหมาย
รวมถึงการจัดการที่ร้านว่าทำได้จริง เพื่อแก้ปัญหาการจัดการก่อนขยายผลทุกสาขา

บริษัทได้คัดสรรและคิดค้นสินค้าใหม่ๆ โดยใช้แนวทาง FBO (First Best Only) ขายก่อนใคร
คัดเลือกคุณภาพอย่างดี และมีขายเฉพาะที่ 7-Eleven มีการวางแผนพัฒนาสินค้าร่วมกับผู้ผลิต
(Team Merchandising)
และใช้ข้อมูลวิจัยและหาความรู้จากผู้เชี่ยวชาญในการพัฒนาสินค้าและบริการใหม่ๆ
เพื่อให้มั่นใจว่าเป็นสินค้าและบริการที่ตรงกับความต้องการของลูกค้า
อีกทั้งมีคุณภาพและแตกต่างจากคู่แข่ง

นอกจากนั้นบริษัทยังได้คัดสรรสินค้าอื่นๆ เพิ่มเข้าไปในร้าน 7-Eleven
เพื่อตอบสนองความต้องการของลูกค้ามากยิ่งขึ้น เช่น รับสั่งสินค้าตามแค็ทตาล็อค (Catalog
Order) จำหน่ายหนังสือและสื่อสิ่งพิมพ์ (Book Smile) จำหน่ายสินค้าที่คัดสรรพิเศษ (Kudsan)
ที่มีความทันสมัยเป็นที่ต้องการของลูกค้า

-   เพิ่มประสิทธิภาพการบริหารจัดการสินค้า

  ผู้บริโภคมีความต้องการผลิตภัณฑ์และบริการหลากหลายประเภท อีกทั้งความต้องการเปลี่ยนแปลง

อยู่ตลอดเวลา ในขณะที่พื้นที่ขายในร้าน7-Eleven มีจำกัด
บริษัทจึงมุ่งปรับปรุงประสิทธิภาพการบริหารสินค้าและการจัดการที่ร้าน
ตั้งแต่การคัดเลือกสินค้าเข้ามาขายในแต่ละสาขา การสั่งสินค้าให้เพียงพอกับความต้องการของลูกค้า
การจัดเรียงสินค้าโดยคำนึงถึงมุมมองลูกค้าเป็นหลัก เพื่อบริหารพื้นที่ขายของร้าน
บริษัทได้นำเอาหลักการจัดการหมุนเวียนสินค้าเข้าออก เรียนรู้ถึงการคัดสินค้าเข้าออก
และเพิ่มประสิทธิภาพการใช้พื้นที่ขาย เช่น ลดพื้นที่ว่างระหว่างชั้น เพื่อให้มีพื้นที่เพิ่มขึ้น
และขยายพื้นที่ให้กับสินค้าขายดีและสินค้าใหม่

-   การปรับปรุงสภาพแวดล้อมของร้าน

บริษัทได้ปรับปรุงสภาพแวดล้อมของร้านทั้งภายในและภายนอก โดยมีโครงการ “ร้านใหม่ ทันสมัย
พร้อมให้บริการ” เพื่อสร้างความแตกต่างจากคู่แข่ง
มีการออกแบบร้านและอุปกรณ์ภายในร้านให้สะดวกกับลูกค้าในการหาสินค้าได้ง่าย
และเอื้อต่อการทำงานของพนักงานร้าน ให้แสงสว่างและความปลอดภัย เป็นร้านที่มีสุขอนามัยที่ดี
มีการป้องกันมิให้ปล่อยน้ำเสียสู่ชุมชน เพื่อให้เกิดสภาพแวดล้อมที่ดีในชุมชุนนั้นๆ ส่งผลให้ร้าน
7-Eleven ไม่เกิดปัญหากับชุมชนที่ร้านสาขาไปตั้งอยู่ และบริษัทมีนโยบายใช้ทรัพยากรอย่างคุ้มค่า
จึงได้นำเทคโนโลยีและนวัตกรรมด้านประหยัดพลังงานและรักษาสิ่งแวดล้อมเข้ามาใช้ในร้านสาขา
เพื่อลดปริมาณการใช้พลังงานและต้นทุนการดำเนินงานของแต่ละร้านสาขา
และยังเป็นการตอบสนองต่อนโยบายภาครัฐ

-   การให้ความสำคัญกับการประกันคุณภาพสินค้า

บริษัทมุ่งมั่นในการควบคุมมาตรฐานความปลอดภัยด้านอาหาร (Food Safety)
โดยพัฒนาระบบห่วงโซ่อุปทานเพื่อยกระดับคุณภาพสินค้าตั้งแต่ผู้ผลิต การขนส่ง และการจัดการที่ร้าน
เพื่อให้ลูกค้าได้รับสินค้าที่มีคุณภาพ สดใหม่ และเตรียมมุ่งสู่ธุรกิจอาหารในอนาคต
โดยมีการคัดเลือกและตรวจสอบผู้ผลิตที่ผ่านมาตรฐาน
และให้ความรู้ในการปรับปรุงมาตรฐานคุณภาพของผู้ผลิต
อบรมและสื่อสารให้พนักงานร้านมีความรู้เกี่ยวกับวิธีการจัดการสินค้าให้ได้มาตรฐานคุณภาพโดยเฉพาะหมวดอาหาร
เช่น เชิญผู้เชี่ยวชาญจากภาครัฐมาบรรยายให้ความรู้เรื่อง Food Safety กับพนักงานบริษัท
และมีระบบการประกันคุณภาพด้วยการสุ่มตรวจอาหารและเครื่องดื่ม
ส่งผลให้พนักงานร้านสาขามีความตระหนักในการทำงานด้าน Food Safety มากขึ้น

-   การพัฒนาและเรียนรู้เพื่อสร้างคุณค่าให้กับลูกค้า

บริษัทได้เรียนรู้ความต้องการของลูกค้า
รวมถึงการพัฒนาวิธีการให้พนักงานร้านแต่ละสาขาทำการศึกษากลุ่มลูกค้าและความต้องการของลูกค้าของร้านด้วยตนเอง
ทำให้แต่ละร้านคัดเลือกสินค้า สั่งสินค้าให้เพียงพอต่อการขาย
และจัดเรียงสินค้าให้ตรงกับความต้องการของลูกค้าของร้านตนเอง
โดยใช้หลักการจัดเรียงสินค้าที่ส่วนกลางแนะนำ นอกจากนี้
ยังได้จัดให้พนักงานมีการแลกเปลี่ยนความรู้ เพื่อส่งเสริมการสร้างนวัตกรรม
และนำความรู้ไปจัดทำหลักสูตรฝึกอบรม
จนเกิดการเรียนรู้เทคนิควิธีการขายให้สอดคล้องกับความต้องการของลูกค้าตามประสบการณ์ที่เพิ่มมากขึ้น
นอกจากนี้ ยังจัดให้มีการฝึกอบรมให้พนักงานร้านรู้จักใช้ข้อมูล
และจูงใจให้พนักงานร้านมีการจัดการได้อย่างถูกต้อง

จะเห็นได้ว่า บริษัทพยายามที่จะพัฒนากระบวนการจัดการในด้านต่างๆ ให้เกิดความเชื่อมโยงกัน
โดยมีลูกค้าเป็นศูนย์กลาง ทั้งในด้านความสะดวก บริการที่ดี รวดเร็ว ประหยัดเวลา
สินค้าที่มีคุณภาพ สดใหม่อยู่เสมอ สภาพของร้าน
โดยมีการปรับปรุงระบบการตรวจมาตรฐานร้านคุณภาพ (QSS Standard : Quality Store
System Standard) ในหัวข้อการบริการ สภาพร้าน
และการดูแลสินค้าทั้งคุณภาพและการจัดเรียงที่ถูกต้อง เพื่อมุ่งสร้างและส่งมอบคุณค่า
รวมถึงความน่าเชื่อถือและความประทับใจแก่ลูกค้า

สิ่งต่างๆ
ที่ทางบริษัทได้พัฒนาและส่งมอบคุณค่าสู่ลูกค้าได้สะท้อนออกมาในส่วนของความพึงพอใจของลูกค้า
(Customer Satisfaction Index) ที่มีต่อบริษัทในด้านต่างๆ ที่ปรับเพิ่มขึ้นในช่วง 5 ปีที่ผ่านมา
ในขณะเดียวกันบริษัทก็ได้นำข้อแนะนำจากลูกค้ามาใช้ในการปรับปรุง
พัฒนาสินค้าและบริการเพื่อตอบสนองความต้องการของลูกค้าให้มากขึ้น
และเพื่อใช้ในการวางกลยุทธ์ที่จะรักษาลูกค้าไว้ และเพื่อการให้ได้มาซึ่งลูกค้าใหม่ในอนาคต

จากปรัชญาองค์กร “เราปรารถนารอยยิ้มจากลูกค้า ด้วยทีมงานที่มีความสุข”
บริษัทจึงให้ความสำคัญกับการติดตามกลไกหรือระบบที่ใช้ในการสร้างความความพึงพอใจให้กับลูกค้า
ซึ่งเกี่ยวข้องกับทุกกระบวนการที่สร้างคุณค่าให้กับลูกค้า และประเมินความพึงพอใจ ความจงรักภักดี
ความผูกพัน ทั้งลูกค้าและพนักงาน ในปี 2550บริษัทได้ทำวิจัย CRS : Customer Relationship
Study และ ERS : Employee Relationship Study
ซึ่งเป็นงานวิจัยความคิดเห็นและความสัมพันธ์ของลูกค้าและพนักงาน
เพื่อนำผลวิจัยที่ได้มาปรับปรุงและพัฒนาการให้บริการได้อย่างมีประสิทธิภาพมากยิ่งขึ้น

ง.การตลาดและภาวะการแข่งขันของธุรกิจร้านสะดวกซื้อ

ธุรกิจค้าปลีกในปี 2550 เติบโตเพียงเล็กน้อยจากปี 2549
จากหลากหลายปัจจัยที่ยังไม่คลี่คลายและในบางส่วนกลับทวีความรุนแรงมากยิ่งขึ้น
โดยเฉพาะราคาน้ำมันที่ปรับตัวขึ้นสูงขึ้นอย่างมากส่งผลกระทบต่อเนื่องถึงราคาสินค้า
ค่าบริการและค่าสาธารณูปโภค
ในขณะที่สถานการณ์และนโยบายทางด้านการเมืองก็ยังไม่มีความแน่ชัดส่งผลต่อการลงทุน
ในขณะเดียวกันการชะลอตัวของเศรษฐกิจโลกและสหรัฐฯรวมทั้งเงินบาทมีการแข็งค่าขึ้นส่งผลกระทบโดยตรงต่อภาคส่งออกของไทย
ปัจจัยต่างๆ เหล่านี้ ส่งผลกระทบต่อกำลังซื้อและความเชื่อมั่นของผู้บริโภค
โดยดัชนีความเชื่อมั่นลดต่ำกว่า 100 ติดต่อกันมาถึง 42 เดือน

เมื่อผู้บริโภคยังคงมีความกังวลเรื่องภาวะเศรษฐกิจและค่าใช้จ่าย ในขณะที่ความเชื่อมั่นยังไม่ฟื้นตัว
เป็นผลให้คาดว่าทั้งปี 2550 มูลค่าค้าปลีกในระบบภาษีในภาพรวมจะขยายตัวประมาณร้อยละ 3
คิดเป็นมูลค่ากว่า 2.4 ล้านล้านบาท ในขณะที่ภาวะการแข่งขันสูง
โดยเฉพาะในส่วนของค้าปลีกสมัยใหม่ในลักษณะ Chain Store
ทั้งในรูปแบบของการขยายสาขาและการนำกลยุทธ์ทางการตลาดในรูปแบบต่างๆมาใช้เพื่อดึงดูดผู้บริโภคในภาวะที่ยังต้องระมัดระวังการใช้จ่าย
ไตร่ตรองในการซื้อ เน้นความคุ้มค่าคุ้มราคามากขึ้น

อย่างไรก็ตามจากราคาน้ำมันที่เพิ่มสูงขึ้นได้ ส่งผลต่อรูปแบบการใช้ชีวิตของผู้บริโภค
ดังจะเห็นได้จากการเพิ่มขึ้นอย่างต่อเนื่องของที่อยู่อาศัยประเภทคอนโดมิเนียม อพาร์ตเมนต์ แฟลต
สะท้อนให้เห็นถึงความต้องการความสะดวก ลดเวลาและค่าใช้จ่ายในการเดินทาง
ในขณะเดียวกันรูปแบบพฤติกรรมการจับจ่ายใช้สอยก็เปลี่ยนแปลงไปเช่นเดียวกัน
โดยส่วนหนึ่งมีการลดความถี่ในการซื้อลงและซื้อของเท่าที่จำเป็น
รวมไปถึงการซื้อสินค้าจากร้านค้าปลีกใกล้บ้านหรือที่ทำงานมากขึ้น

นอกจากนี้ความไม่แน่ชัดของพ.ร.บ.ค้าปลีกฯ
ส่งผลให้ผู้ค้าปลีกขนาดใหญ่ที่อาจจะได้รับผลกระทบจากการควบคุม
เริ่มปรับตัวโดยการขยายสาขาในขนาดที่เล็กลง รวมไปถึงทดลองรูปแบบใหม่ๆ
ในขนาดเล็กที่สามารถเข้าถึงชุมชนได้มากขึ้น ปัจจัยเหล่านี้เป็นผลให้ธุรกิจค้าปลีกประเภท
Community Mall รวมไปถึงร้านค้าปลีกขนาดเล็กที่สามารถเข้าถึงชุมชน
โดยเฉพาะรูปแบบร้านสะดวกซื้อ
ยังคงสามารถขยายตัวและเป็นที่สนใจเข้ามาลงทุนอย่างต่อเนื่องทั้งจากผู้ประกอบการรายเดิมและผู้ค้าปลีกในตลาดอื่น
ซึ่งมีทั้งรูปแบบที่ประกอบการเองและขยายสาขาด้วยระบบแฟรนไชส์ โดยในปี 2550
มีจำนวนร้านค้าปลีกประเภทร้านสะดวกซื้อในลักษณะ Chain Store เพิ่มขึ้นกว่า 780 สาขา
ซึ่งในจำนวนนี้รวมถึงการขยายสาขาของ 7-Eleven จำนวน 495 สาขา

จำนวนสาขาของร้านสะดวกซื้อ ทั้งในชุมชนและสถานีบริการน้ำมัน

  ------------------------------ ---------- ---------- ---------- ----------
                                 2547       2548       2549       2550

  ร้านค้าสะดวกซื้อนอกสถานีบริการน้ำมัน   4,155      5,307      5,997      6,681

  - ร้าน 7-Eleven                 2,530      2,878      3,279      3,665

  - ร้านอื่นๆ                       1,625      2,429      2,718      3,016

  ร้านค้าในสถานีบริการน้ำมันทั้งหมด      1,541      1,665      1,741      1,842

  - ร้าน 7-Eleven                 331        433        505        614

  - ร้านอื่นๆ                       1,210      1,232      1,236      1,228

  รวมจำนวนร้านสะดวกซื้อ             5,696      6,972      7,738      8,523
  ------------------------------ ---------- ---------- ---------- ----------

หมายเหตุ: ร้านสะดวกซื้อรายใหญ่ในลักษณะ Chain Store Format

ที่มา: จากการรวบรวมและประมาณการของ บริษัท ซีพี ออลล์ จำกัด (มหาชน)

แม้ว่าจะมีการแข่งขันกันขยายสาขาอย่างมากของร้านค้าปลีกขนาดเล็กแต่ก็พบว่ายังคงมีโอกาสในการขยายสาขาเพื่อเข้าถึงชุมชนได้อย่างต่อเนื่องเพื่อตอบสนองความต้องการและพฤติกรรมของผู้บริโภคที่ต้องการความสะดวกและรวดเร็ว
อีกทั้งนโยบายของภาครัฐก็มีการสนับสนุนให้เกิดการลงทุนด้านสาธารณูปโภคและการขยายความเจริญไปสู่ชุมชน
สิ่งต่างๆเหล่านี้เป็นปัจจัยสนับสนุนให้เกิดการขยายตัวของร้านค้าปลีกขนาดเล็กเข้าไปสู่ชุมชน

ในภาวะเศรษฐกิจที่ชะลอตัว
แนวโน้มการควบคุมจากภาครัฐและกำลังซื้อความเชื่อมั่นของผู้บริโภคถดถอยลง
ขณะที่ลูกค้ามีความต้องการและความคาดหวังที่เปลี่ยนแปลงไปอย่างรวดเร็ว
ส่งผลให้ภาคค้าปลีกต่างแข่งขันกันนำกลยุทธ์ในรูปแบบต่างๆ ออกมาใช้เพื่อดึงดูดผู้บริโภค
ทั้งในด้านสรรหา สินค้าและบริการที่เหมาะกับความต้องการในแต่ละชุมชน
รวมไปถึงการเป็นพันธมิตรทางธุรกิจเพื่อสร้างความคุ้มค่าและความแตกต่างในสายตาลูกค้า
รวมไปถึงการทำกิจกรรมเพื่อสังคมเพื่อเป็นการลดกระแสการต่อต้านในการเข้าไปขยายสาขา
อย่างไรก็ตามท่ามกลางภาวะการแข่งขันที่รุนแรงเช่นนี้ ทางบริษัท
ก็ยังคงสามารถรักษาการขยายตัวได้อย่างต่อเนื่อง
ซึ่งส่วนหนึ่งเป็นผลมาจากการที่บริษัทมีการปรับปรุงการบริหารจัดการภายใน
โดยมีแนวคิดและกลยุทธ์หลักในการมุ่งเน้นตอบสนองความต้องการของลูกค้าควบคู่ไปกับการพัฒนาบุคลากรภายใน
เพื่อให้รู้ทันตลาด ทันต่อการเปลี่ยนแปลงของลูกค้า
และสามารถปรับตัวและตอบสนองได้รวดเร็วกว่าผู้อื่นและเหนือกว่าคู่แข่ง

จากการขยายสาขาอย่างต่อเนื่องของบริษัทเพื่อให้สามารถครอบคลุมและเข้าถึงกลุ่มลูกค้าได้อย่างทั่วถึงและหลากหลาย
บริษัทจึงได้มีการผลักดันแนวความคิดเรื่องคัดสรรสินค้าให้เหมาะสมและตรงกับความต้องการของลูกค้าในแต่ละสาขา
(Store Assortment) ให้กว้างขวางมากขึ้น และเห็นความจำเป็นที่จะต้องศึกษาวิถีชีวิตลูกค้า
ตามลักษณะประชากร พฤติกรรมการจับจ่ายใช้สอย อาชีพ รายได้ และทัศนคติ เป็นต้น
รวมทั้งค้นหาความต้องการของลูกค้าแต่ละกลุ่มตามพฤติกรรมและรายละเอียดข้างต้น
เพื่อจัดที่จะสามารถพัฒนา สรรหา สินค้า/บริการ
มาตอบสนองได้อย่างมีประสิทธิภาพเพื่อสร้างความแตกต่างและเพิ่มโอกาสในการขาย

การสร้าง นวัตกรรม เป็นหนึ่งในกลยุทธ์การจัดการที่บริษัทให้ความสำคัญ
เนื่องจากเห็นว่าเป็นหัวใจหลักของการพัฒนาธุรกิจ สินค้า และบริการใหม่ๆ
เพื่อสร้างความได้เปรียบในเชิงแข่งขันและเป็นการต่อยอดธุรกิจ
จึงได้ส่งเสริมให้พนักงานในองค์กรมีการเรียนรู้ ถ่ายทอด แบ่งปันความรู้
ประสบการณ์และจุดเรียนรู้ในการทำงาน รวมไปถึงวิธีการปฏิบัติที่เป็นเลิศ (Best Practice)
และถ่ายทอดการเรียนรู้ทั่วทั้งองค์กรอย่างเป็นระบบ เพื่อประโยชน์ในการนำไปประยุกต์ใช้
ปรับปรุงกระบวนการทำงานและต่อยอดสร้างนวัตกรรมในองค์กร

3.1.5 การส่งมอบผลิตภัณฑ์หรือบริการ

บริษัทได้มีความพยายามอย่างต่อเนื่องในการพัฒนาห่วงโซ่คุณค่าเพื่อส่งมอบสิ่งที่ดีที่สุดให้แก่ลูกค้า
โดยในส่วนของการกระจายสินค้าซึ่งเป็นส่วนหนึ่งที่สำคัญของห่วงโซ่คุณค่านั้น
ทางบริษัทก็ได้มีการพัฒนาอย่างต่อเนื่องทั้งด้านการเพิ่มจำนวนศูนย์กระจายสินค้าให้มีปริมาณที่เพียงพอและมีที่ตั้งที่เหมาะสม
รวมไปถึงการควบคุมอุณหภูมิและความถี่ในการจัดส่งให้เหมาะสมกับประเภทของสินค้า
เพื่อให้สามารถรองรับกับการขยายสาขาและสามารถกระจายสินค้าได้อย่างมีประสิทธิภาพและประสิทธิผล
นอกจากนี้ยังได้มีการนำเครื่องมือใหม่ๆ เช่น ระบบ Digital Picking
มาใช้เพื่อช่วยให้การจัดสินค้ามีความแม่นยำและรวดเร็วยิ่งขึ้น

โดยปัจจุบันบริษัทมีศูนย์กระจายสินค้าหลักในเขตกรุงเทพฯปริมณฑล จำนวน 2 แห่ง ได้แก่
ศูนย์กระจายสินค้าบางบัวทอง นนทบุรี สำหรับสินค้าปกติและสินค้าที่ต้องควบคุมอุณหภูมิ
ตั้งอยู่ทางด้านเหนือของกรุงเทพฯ และ ศูนย์กระจายสินค้าลาดกระบังสำหรับสินค้าปกติ
ตั้งอยู่ทางด้านตะวันออกของกรุงเทพฯ โดยมีการเข้มงวดกับการรักษาคุณภาพในทุก ขั้นตอน
และการจัดส่งที่ตรงเวลา เพิ่มความถี่ในการจัดส่งให้มากขึ้น
เพื่อพัฒนาประสิทธิภาพการจัดส่งสินค้าให้ถึงร้านสาขาอย่างครบถ้วน ถูกต้อง ทันเวลา
และสามารถรักษาคุณภาพสินค้าจนถึงมือลูกค้า อีกทั้งได้จัดให้มีโครงการรับรองมาตรฐาน GMP
ที่ศูนย์กระจายสินค้าเพื่อเพิ่มความมั่นใจด้านคุณภาพและความปลอดภัยในส่วนของสินค้าที่จะส่งไปถึงผู้บริโภค

3.2 ธุรกิจร้านค้าปลีกขนาดใหญ่ “ ซุปเปอร์เซ็นเตอร์” 

3.2.1 ลักษณะทางผลิตภัณฑ์หรือบริการ

จากการที่บริษัทได้เล็งเห็นว่าประเทศจีนเป็นตลาดที่มีศักยภาพโดยมีการเติบโตทั้งในด้านเศรษฐกิจและกำลังซื้อของประชาชน
จึงได้มีการขยายการลงทุนไปยังประเทศจีนตั้งแต่ปี 2540 เป็นต้นมา
โดยดำเนินธุรกิจร้านค้าปลีกขนาดใหญ่ “โลตัส ซุปเปอร์เซ็นเตอร์” ผ่านทางบริษัท Shanghai
Lotus Supermarket Chain Store Co.,Ltd (“SLS”) โดยถือหุ้นทางอ้อมผ่านบริษัท
Yangtze Supermarket Investment Limited คิดเป็นร้อยละ 29.7

ทั้งนี้ ณ สิ้นปี 2550 SLS ดำเนินกิจการห้างโลตัสทั้งสิ้น 42 สาขา โดยตั้งอยู่ในเมืองเซี่ยงไฮ้ 20
สาขา และเมืองต่างๆ ใน พื้นที่ลุ่มแม่น้ำแยงซีเกียง เช่น มณฑลเจียงซู มณฑลเจ๋อเจียง มณฑลหูเป่ย
มณฑลเสฉวน มณฑลอานฮุย มณฑลหูหนาน รวมกันอีก 22 สาขา

ห้างโลตัสเปิดให้บริการทุกวันตั้งแต่เวลา 8.00 น. ถึง 22.00 น.
ปัจจุบันมีลูกค้าเข้ามาซื้อสินค้าในห้างโลตัสเฉลี่ยวันละ 7,100 คนต่อสาขา
โดยลูกค้ากลุ่มเป้าหมายของโลตัส คือ
กลุ่มประชาชนที่มีรายได้ระดับกลางถึงล่างที่ต้องการซื้อสินค้าอุปโภคและบริโภคแบบครบวงจร (One
Stop Shopping) ในช่วง 5
ปีที่ผ่านมายอดขายรวมของห้างโลตัสตามงบการเงินรวมเพิ่มขึ้นอย่างต่อเนื่อง จาก 16,857
ล้านบาท ในปี 2546 เป็น 29,932 ล้านบาทในปี 2550 ขยายตัวขึ้นร้อยละ 15.4 ต่อปี
ซึ่งพบว่าขยายตัวในอัตราที่สูงกว่าการขยายตัวของยอดค้าปลีกโดยรวมของจีน ช่วง 5 ปีที่ผ่านมา
ซึ่งขยายตัวเฉลี่ยอยู่ที่ประมาณร้อยละ 13.0 ต่อปี

3.2.2 ส่วนผสมของสินค้า 

ห้างโลตัสพยายามคัดเลือกสินค้าที่มีความหลากหลายและมีการปรับเปลี่ยนอยู่ตลอดเวลาเพื่อให้เหมาะสมและสามารถตอบสนองความต้องการของผู้บริโภคกลุ่มเป้าหมาย ทั้งนี้ในปี 2550 มีสินค้าถึงกว่า 26,700 รายการโดยสามารถแบ่งกลุ่มสินค้าโดยแบ่งออกเป็น 4 กลุ่มหลักๆ คือ

1.  ของใช้ในครัวเรือน อาหารสำเร็จรูป และเครื่องดื่ม (Dry Groceries)
    มีสัดส่วนประมาณร้อยละ 47

2.  อาหารสด (Fresh Food) มีสัดส่วนประมาณร้อยละ 22

3.  อุปกรณ์เครื่องมือ เครื่องใช้ (Hard Lines) มีสัดส่วนประมาณร้อยละ 20

4.  เครื่องแต่งกายและเครื่องประดับ (Apparel) มีสัดส่วนประมาณร้อยละ 11

3.2.3 การตลาดและภาวะการณ์แข่งขัน

ก. ลักษณะลูกค้า

ลูกค้ากลุ่มเป้าหมายของห้างโลตัส คือ
กลุ่มประชาชนที่มีรายได้ระดับกลางถึงล่างที่ต้องการซื้อสินค้าอุปโภคบริโภคแบบครบวงจร (One
Stop Shopping) โดยเฉลี่ยแล้วมีลูกค้าซื้อสินค้าในห้างโลตัสจำนวน 7,100 คนต่อสาขาต่อวัน

ข. นโยบายราคา

ห้างโลตัสใช้นโยบายราคาแบบ Every Day Low Price (“EDLP”)
เป็นจุดขายสินค้าและดึงดูดความสนใจจากลูกค้าโดยเน้นการจัดให้มีสินค้าราคาถูกพิเศษทุกวันมากกว่าการส่งเสริมการขายเป็นช่วงๆ
ในขณะเดียวกันก็มีการเน้นเรื่องคุณภาพและความแตกต่างเพื่อเพิ่มศักยภาพด้านการแข่งขัน
รวมไปถึงมีการออกสินค้า House brand ในกลุ่มสินค้าและบริการที่หลากหลายมากขึ้น
ภายใต้เครื่องหมายการค้า “Lotus Supercenter” “Smart Choice” “Great Saving”
“Truly” เป็นต้น โดยเน้นที่สินค้าคุณภาพและมีราคาถูก

ค. ภาวะอุตสาหกรรมและการแข่งขันของธุรกิจซุปเปอร์เซ็นเตอร์ในประเทศจีน

ธุรกิจค้าปลีกของจีนยังคงขยายตัวอย่างต่อเนื่องตามการขยายตัวทางเศรษฐกิจและการบริโภค
ยิ่งไปกว่านั้นนโยบายการผ่อนคลายของภาครัฐในด้านการเปิดเสรีภาคการค้าเมื่อธันวาคม 2547
ทำให้มีการขยายการลงทุนจากต่างประเทศเข้ามาในจีนอย่างต่อเนื่อง
รวมไปถึงนโยบายของภาครัฐที่มุ่งเน้นกระตุ้นการขับเคลื่อนด้านการบริโภคภายในประเทศควบคู่กับการปรับเพิ่มรายได้ของคนในเขตเมืองและชนบท
ตามแผนพัฒนาเศรษฐกิจฉบับที่ 11 (ปี 2006-2010)
เป็นปัจจัยสนับสนุนที่สำคัญเป็นผลให้รายได้และกำลังซื้อ
พฤติกรรมความต้องการของผู้บริโภคปรับเปลี่ยนไปสู่ชีวิตสมัยใหม่มากขึ้น
และมีความต้องการในการบริโภคเพิ่มขึ้นอย่างต่อเนื่อง
เป็นผลให้ภาคค้าปลีกของจีนขยายตัวเฉลี่ยถึงร้อยละ 11.8 ต่อปีในช่วงปี 2544-2549
และคาดว่าจะขยายตัวต่อเนื่องอีกประมาณร้อยละ 16 ในปี 2550

  ------------------------- ------ ------ ------ ------ ------ ------ ------ --------
  ดัชนีชี้วัด (ร้อยละ)            2543   2544   2545   2546   2547   2548   2549   2550-p

  การขยายตัวของยอดขายค้าปลีก   9.7    10.1   11.8   9.1    13.3   12.8   13.7   16.4

  ผลิตภัณฑ์มวลรวมภายในประเทศ   8.4    8.1    9.1    10.0   10.1   10.4   11.1   11.5

  ดัชนีราคาผู้บริโภค             0.4    0.7    -0.8   1.2    3.9    1.8    1.5    4.6
  ------------------------- ------ ------ ------ ------ ------ ------ ------ --------

ปัจจัยที่ก่อให้เกิดการเปลี่ยนแปลงในภาคค้าปลีกจีนส่วนหนึ่งยังเป็นผลมาจากความต้องการและความคาดหวังของผู้บริโภคที่เพิ่มสูงขึ้น
ทั้งด้านคุณภาพ บริการ
ความหลากหลายของสินค้าและบริการโดยเฉพาะที่สามารถตอบสนองความต้องการของผู้บริโภคด้านความสะดวก-รวดเร็ว
ความทันสมัย รวมไปถึงด้านสุขภาพ
สิ่งต่างๆเหล่านี้ก่อให้เกิดภาวะการแข่งขันที่รุนแรงขึ้นด้านการขยายสาขาและการดำเนินกลยุทธ์ทั้งด้านสินค้า
บริการและการตลาดที่คาดว่าจะยังคงมีอย่างต่อเนื่อง

ผู้บริโภคจีนเริ่มเปลี่ยนแปลงพฤติกรรมการใช้จ่ายโดยหันมาซื้อสินค้าผ่านร้านค้าปลีกสมัยใหม่เพิ่มมากขึ้น
ทั้งนี้จากการสำรวจของบริษัทวิจัยชั้นนำ
พบว่าภาคค้าปลีกสมัยใหม่ของจีนมีการขยายตัวเพิ่มขึ้นจากสัดส่วน 42% ในปี 2545 เพิ่มขึ้นเป็น 54%
ในปี 2549 ในขณะที่ภาคค้าปลีกแบบดั้งเดิมมีสัดส่วนที่ลดลง

  ---------------------------------- ------------ ------------ -----------
  สัดส่วนการค้าปลีก (ร้อยละ)              2547         2548         2549

  ค้าปลีกสมัยใหม่                        50           53           54

  ค้าปลีกแบบดั้งเดิม                      47           44           43

  ร้านค้าแบบเฉพาะเจาะจง                3            3            3
  ---------------------------------- ------------ ------------ -----------

ที่มา : จากการรวบรวมโดย บริษัท ซีพี ออลล์ จำกัด (มหาชน)

ในส่วนของค้าปลีกสมัยใหม่ พบว่าไฮเปอร์มาร์เก็ต
และซุปเปอร์มาร์เก็ตเป็นประเภทค้าปลีกที่มีการขยายตัวสูงและมีบทบาทในการจับจ่ายใช้สอยของคนจีนเมื่อเทียบกับประเภทอื่นๆ
ทั้งนี้จากการสำรวจผู้บริโภคชาวจีนในเมืองหลักๆ ของบริษัทวิจัยชั้นนำ มีประเด็นที่น่าสนใจคือ
ประเภทค้าปลีกที่ผู้บริโภคระบุว่าใช้จ่ายเงินไปมากที่สุดพบว่าที่ ไฮเปอร์มาร์เก็ต
และซุปเปอร์มาร์เก็ต มีสัดส่วนใกล้เคียงกัน
แต่ผู้บริโภคที่ระบุว่าใช้จ่ายเงินไปที่ไฮเปอร์มาร์เก็ตมากที่สุดมีสัดส่วนลดลงจาก 46% ในการสำรวจปี
2549 เป็น 43% ในปี 2550
ในขณะที่ผู้บริโภคที่ระบุว่าใช้จ่ายเงินไปที่ซุปเปอร์มาร์เก็ตเพิ่มขึ้นจากสัดส่วน 36% เป็น 49%
ทั้งนี้ส่วนหนึ่งเป็นผลของการขยายตัวอย่างมากของผู้ประกอบการซุปเปอร์มาร์เก็ตรายใหญ่ในลักษณะ
Chain Store ไปสู่เมืองหลักและเมืองรองต่างๆ มากขึ้น

3.2.4 แนวโน้มอุตสาหกรรมและการแข่งขันในปี 2551 

ภาคค้าปลีกของจีนในปี 2551 แม้ว่าจะมีการประมาณการว่าจะเริ่มเติบโตในอัตราที่ชะลอตัวลง
ตามปัจจัยด้านเงินเฟ้อ การส่งออก
และนโยบายควบคุมการขยายตัวอย่างร้อนแรงของเศรษฐกิจของภาครัฐ แต่อย่างไรก็ตาม
การแข่งขันกีฬาโอลิมปิคในปี 2551 ยังคงเป็นปัจจัยสนับสนุนที่ทำให้เกิดการขยายตัวของรายได้
กำลังซื้อ รวมไปถึงพฤติกรรมความต้องการของผู้บริโภคขยายตัวเพิ่มสูงขึ้น
และยิ่งเป็นสิ่งดึงดูดให้เกิดการขยายการลงทุนด้านค้าปลีกในจีนน่าจะมีอย่างต่อเนื่องทั้งจากผู้ค้าปลีกต่างชาติ
และผู้ประกอบการท้องถิ่น รวมไปถึงการแข่งขันที่สูงขึ้นตามมา

ในปี 2550 และต่อเนื่องถึงปี 2551 จะพบว่าผู้ประกอบการรายใหญ่โดยเฉพาะ Chain
จากต่างประเทศเริ่มมีการเพิ่มส่วนแบ่งการตลาดของตนเองด้วยวิธีการที่หลากหลายมากขึ้น
ทั้งขยายสาขารูปแบบใหม่ๆ
การควบรวมกิจการกับค้าปลีกรายอื่นเพื่อขยายฐานทางการค้าและเพิ่มส่วนแบ่งทางการตลาด
ดังจะเห็นได้จากกรณีของ Walmart ควบรวมกิจการกับ Trustmart ในขณะที่ Beijing
Wu-mart ควบรวมกิจการกับ Beijing Meilianmei Supermarket
ทำให้เป็นผู้นำด้านซุปเปอร์มาร์เก็ต เป็นต้น

ในส่วนของคู่แข่งทางการค้าของห้างโลตัสซุปเปอร์เซ็นเตอร์มีทั้งผู้ประกอบการท้องถิ่น เช่น NGS,
Century-mart และผู้ประกอบการจากต่างชาติ เช่น Trust-mart, คาร์ฟูร์ (Carrefour),
วอลมาร์ท (Wal-mart), RT-mart, Auchan เป็นต้น ส่วนคู่แข่งทางอ้อมที่เป็น Supermarket
เช่น Lianhua, Jiadeli เป็นต้น

3.2.5 การส่งมอบผลิตภัณฑ์หรือบริการ 

สินค้าที่วางจำหน่ายในห้างโลตัสส่วนใหญ่เป็นสินค้าที่ซื้อจากผู้ผลิตหรือตัวเทนจำหน่ายภายในประเทศจีน
และบางส่วนเป็นสินค้านำเข้าเพื่อตอบสนองความต้องการของผู้บริโภคในจีนที่ต้องการสินค้าที่ทันสมัยและมีความแตกต่างมากขึ้น
โดยมีสำนักงานใหญ่ที่เซี่ยงไฮ้เป็นผู้กำหนดนโยบายการจัดซื้อสินค้าและการกระจายสินค้าให้กับแต่ละสาขา
โดยประมาณร้อยละ 59 ของสินค้าที่จำหน่ายมีการส่งผ่านศูนย์กระจายสินค้าของ SLS
นอกจากนี้ยังได้มีการคัดเลือกบริษัทชั้นนำมาช่วยเป็นที่ปรึกษาในการบริหารจัดการให้เป็นไปอย่างมีประสิทธิภาพมากยิ่งขึ้นอีกด้วย